Lotte Bundsgaard (S), 2005-01-13:
Tak til SF for at starte den her debat.
Det er en vigtig debat, for vores samfund skal kendes på den måde, vi behandler vores svageste.
Et godt samfund er kun et godt samfund, hvis de svageste mennesker i vores samfund oplever, at fællesskabet også er der for dem.
Vores velfærdssamfund skal være en trampolin, ikke en hængekøje for samfundets svageste.
Vores velfærdssamfund skal give mennesker frihed til at kunne vælge det liv, de gerne vil leve.
Ikke kun den indskrænkede liberalistiske frihed, som kun de stærkeste mennesker kan benytte sig af, men en frihed, der gør, at også mennesker med sociale problemer kan vælge et liv uden sociale problemer.
Det er det, lovgivningen og prioriteringen af vores fælles penge skal bygge på, men det er ikke nok, at lovgivningen bygger på det.
Hvis lovgivningen ikke bliver ført ud i livet, eller hvis pengene til at føre lovgivningen ud i livet ikke følger med, nytter lovgivningen ikke meget.
Her halter det desværre indimellem.
Alt for mange mennesker har oplevet, at de på grund af en presset økonomi i kommunerne ikke altid får den behandling, de burde få.
Alt for mange mennesker har oplevet, at vores regering taler og taler om god socialpolitik, men når det kommer til stykket, agerer de ikke i overensstemmelse med det.
Når det kommer til stykket, fører regeringen en økonomisk politik, der presser kommunalpolitikerne til nogle gange at skære lidt for meget i de sociale budgetter.
Og hvem går det ud over?
Det går ud over de svageste mennesker i dette samfund, dem, der netop har brug for fællesskabets hjælp.
Desværre ser det ud, som om regeringen har tænkt sig at fortsætte ad samme spor.
Den store velfærdsreform om struktur, som regeringen har indgået alene sammen med Dansk Folkeparti, går i samme retning.
Monday, February 14, 2005 12:41 PM strukturreformen.
Hvordan vil ministeren sikre det enkelte menneskes retssikkerhed, når langt flere enheder skal tage sig af svære sociale sager?
Hvorfor har man valgt at lade borgernes direkte adgang til rådgivning og udredning og vejledning, som i dag er i de nuværende amter, falde bort?
Venstres ordfører har jo netop heroppefra forklaret, at det for fremtiden er kommunerne, altså systemet, der skal beslutte, om man har lov til at få denne her rådgivning, ikke det enkelte menneske.
Jeg håber, at regeringen bliver klogere og ændrer på det, inden den fremsætter sine lovforslag.
Hvordan vil ministeren sikre, at offentligheden kan få aktindsigt i den offentlige sagsbehandling?
Hvordan vil ministeren sikre, at man stadig væk skal give samtykke, når sager sendes videre?
Der er sikkert gode svar på flere af de mange spørgsmål, og dem glæder vi os til at få.
Hvad så med pengene, følger de med?
Vi ved jo fra Bornholm, at det koster det hvide ud af øjnene at lægge kommuner sammen.
En fremmelig Venstremand, formanden for KL, hr. Ejgil W. Rasmussen, har flere steder påpeget, bl.a. i Politiken den 9. januar, at denne her store velfærdsreform måske kan betyde en besparelsesreform i kommunerne, fordi regeringen ikke har tænkt sig at give de penge, der skal til.
Alt i alt mener vi Socialdemokrater, at regeringen mangler svar på, hvordan den vil føre de mange fine ord om at støtte de svageste mennesker i vores samfund ud i livet; alt i alt mener vi, at regeringen undlader at fortælle hele sandheden, når den siger, at man kan gennemføre strukturreformen uden serviceforringelser, samtidig med at den ikke vil sætte de penge af, der skal til; alt i alt mener vi Socialdemokrater, at der er brug for en helt anden socialpolitik end den, vores nuværende regering står for.